
    Forord
   

   
    Dette er sjette utgave av
    
     Den usynlige fare
    
    , som boka hadde som hovedtittel de fire første utgavene. Mange bruker fremdeles denne tittelen, som nå er bokas undertittel. «Den usynlige fare» viser til de usynlige mikroorganismenes evne til å forårsake stor skade i form av infeksjoner. Bokas hovedtittel ble fra forrige utgave endret til
    
     Smitte­vern og hygiene
    
    . Smittevern synes å være et mer tidsaktuelt begrep for temaet enn hygiene, men selv om begrepene i mange sammenhenger brukes synonymt, er det nyanseforskjeller i hva som ligger i begrepene. Begrepet hygiene bruktes i mange sammenhenger, som sykehushygiene, håndhygiene, hygienesykepleier, samfunnshygiene, mathygiene og så videre.
   

   
    I denne revideringen av boka er det gjort noen endringer i forhold til femte utgave. Kapittel 2 – «Hygienens utvikling fra oldtiden til vår egen tid» – er tatt inn igjen i boka og er noe bearbeidet i forhold til tidligere utgaver. Det gjør at de fleste kapitlene får nye nummer, men kapitlenes rekkefølge og bokas oppbygning er beholdt fra forrige utgave. Ellers er boka oppdatert etter nye retningslinjer, tidligere uklarheter er ryddet opp i, og en rekke nye referanser er tatt med.
   

   
    For at pasienter i helseinstitusjoner skal kunne oppleve helse og velvære og ikke påføres unødige lidelser, må vi gjøre alt vi kan for å forebygge smittespredning og infeksjoner. For å unngå eller begrense smittespredning må alle helsearbeidere ha en grunnleggende forståelse av betydningen av hvert enkelt infeksjonsforebyggende tiltak.
   

   
    Boka henvender seg først og fremst til studenter i helsefagutdanningene, men den vil også være nyttig for sykepleiere i praksis.
   

   
    I
    
     forskrift om nasjonal retningslinje for sykepleierutdanning
    
    (Kunnskapsdepartementet, 2019a) heter det i kapittel 2. Læringsutbytte for kompetanseområdet helse, sykdom og sykepleie,
    
    
    
    
    § 4.
    
     Helse, sykdom og sykepleie – Kunnskap
    
    at kandidaten
   

   
    
     e.
    
    har bred kunnskap om smittestoffer, smitterisiko og infeksjonsforebyggende tiltak
   

   
    
     i.
    
    har kunnskap om biokjemi, mikrobiologi, antibiotikabruk og resistensutvikling
   

   
    og i § 5.
    
     Helse, sykdom og sykepleie – Ferdigheter
    
    at kandidaten
   

   
    
     j.
    
    kan beherske smittevernstiltak for å forhindre spredning av uønskede mikrober.
   

   
    I kapittel 5. Læringsutbytte for kompetanseområdet faglig ledelse, kvalitet og pasientsikkerhet, § 14.
    
     Faglig ledelse, kvalitet og pasientsikkerhet – Ferdigheter
    
    heter det at kandidaten
   

   
    
     a.
    
    kan anvende oppdatert kunnskap om helse- og velferdssystemet, lover, regelverk og veiledere i sin tjenesteutøvelse
   

   
    Også i
    
     forskrift om nasjonal retningslinje for vernepleierutdanning
    
    (Kunnskapsdepartementet, 2019b) er hygiene indirekte fremhevet som et sentralt tema i kapittel 4. Læringsutbytte for kompetanseområdet helsefremming og helsehjelp,
    
    
    
    
    § 10.
    
     Helsefremming og helsehjelp – Kunnskap
    
    , der det heter at kandidaten
   

   
    
     b.
    
    har bred kunnskap om folkehelsearbeid, sykdomsforebygging og helsefremming på individ-, gruppe- og samfunnsnivå
   

   
    
    
    
    
    og i § 11.
    
     Helsefremming og helsehjelp – Ferdigheter
    
    at kandidaten
   

   
    
     a.
    
    kan anvende faglig kunnskap for å bidra til god folkehelse gjennom helsefremming og sykdomsforebygging i et livsløpsperspektiv
   

   
    
     b.
    
    kan anvende faglig kunnskap for å identifisere symptomer på sykdom og sette inn nødvendige behandlingstiltak, samt ved behov innhente bistand hos annet helsepersonell eller henvise videre for å sikre forsvarlig bistand til personer med behov for helsehjelp
   

   
    
    
    
    
    I kliniske studier opplever studenter ofte at hygiene ikke praktiseres slik de har lært. Det gjelder blant annet håndhygiene, bruk av hansker og annet beskyttelsesutstyr, tiltak ved blodsøl, desinfisering av dostoler, badekar og lignende, behandling og sortering av risikoavfall, sortering og behandling av tøy, personlig hygiene og ikke minst når det gjelder bruk av smykker. Mange sykepleiere er også usikre på hvordan ulike typer isoleringsregimer skal gjennomføres og avsluttes. Dette er en utfordring for høyere utdanning i samarbeid med kliniske studier. Mitt bidrag er å samle noen av de viktigste og mest elementære hygienekunnskapene i én bok. Boka kan, sammen med undervisning både i teori og praksis, bidra til å styrke kunnskap om infeksjonsforebyggende arbeid, smittevern og hygiene.
   

   
    Ved å samle den viktigste kunnskapen om smittevern/hygiene i én bok som er lett å forstå og finne frem i, håper og tror jeg at jeg kan øke interessen og forståelsen av hygiene hos studenter og andre som arbeider med pleie og behandling av pasienter. Når en har forståelse for faget, kan en i ulike situasjoner lettere vurdere tiltak og konsekvensene av det en gjør. Det øker også kvaliteten og sikkerheten i pasientpleie.
   

   
    Etter to år med pandemi og stort fokus på smitteverntiltak som håndhygiene og bruk av beskyttelsesutstyr er smittevern og hygiene blitt aktualisert, og mange har i sitt daglige arbeid større fokus på hygiene.
   

   
    
    
    Bokas bruksområde og oppbygning
   

   
    For at boka skal kunne brukes som en oppslagsbok, har den stikkordregister til slutt. Innholdsfortegnelsen er også forholdsvis detaljert, noe som gjør søk etter spesielle emner enklere.
   

   
    Det er også en ordliste med ordforklaringer som skal hjelpe leseren til å få mening i innholdet når det er brukt fremmedord eller fagterminologi.
   

   
    Til slutt i hvert kapittel finnes det to typer spørsmål: kontrollspørsmål og spørsmål til ettertanke. Kontrollspørsmålene skal hjelpe leseren til å se hva han eller hun har fått med seg av innholdet. Spørsmålene til ettertanke skal hjelpe leseren til å få en dypere innsikt i og forståelse av de enkelte temaene innenfor hygiene. De hjelper leseren til å integrere kunnskapen slik at den blir en del av hans eller hennes basiskunnskap. På den måten får den enkelte et grunnlag for sin pasientkontakt som hjelper ham eller henne til intuitivt å handle hygienisk korrekt i ulike situasjoner – et grunnlag som gjør de nødvendige vurderingene i enhver situasjon enklere.
   

   
    Etter hvert kapittel viser jeg også til aktuell litteratur og til nettsteder for utdypende forståelse og en annen innfallsvinkel til kapitlets tema.
   

   
    
    
    Takk
   

   
    For det første vil jeg takke forlegger Arno Vigmostad som var en stor inspirasjonskilde og pådriver i arbeidet med den første utgaven. Han drev forprosjektering og samlet inn materiale om hygienepensum ved landets sykepleierutdanninger. Arno skal ha en stor del av æren for at dette prosjektet kom i gang og kom i havn. Forlagsredaktør Liv Tønjum var også en nyttig diskusjonspartner, pådriver og inspirator i forbindelse med de tre første utgavene av boka.
   

   
    Konsulentene for manuskriptet til den første utgaven, Irene Lie og Solrun G. Holm, skal ha en takk for nyttige kommentarer til arbeidet.
   

   
    I forbindelse med arbeidet med den andre utgaven skal Nina Sorknes ha en stor takk. Hun var da hygienesykepleier og gikk grundig gjennom den første utgaven av boka og ga tilbakemeldinger om unøyaktigheter og feil. Hun kom også med forslag til ny struktur som i stor grad har bidro til den oppbygningen boka har i dag.
   

   
    Til den fjerde utgaven ga Anne M. Skjuli og Anne Karine Gjerlaug gode og nyttige kommentarer til revideringen.
   

   
    Kristiansand, februar 2022
   

   
    
     Jørn Stordalen

    Del I
   

   
    
    
    Introduksjon
   

   
    Denne delen består av to kapitler. Disse gir en generell innføring i og oversikt over deler av det som omhandles senere i boka.
   

   
    Kapittel 1 gir en oversikt over hva hygiene og smittevern er, hvilken betydning hygiene har, kroppens normalflora og de viktigste hygieniske prinsippene. Videre tar kapitlet opp aktuelle lover, retningslinjer og veiledere som er aktuelle i forbindelse med smittevern.
   

   
    I kapittel 2 gjennomgås hygienens utvikling fra oldtiden og opp til vår egen tid.

